**Markedsføring og ledelse**

I faget markedsføring og ledelse skal du lære hvordan bedrifter tiltrekker seg kunder gjennom å bruke ulike strategier og virkemidler. Følgende hovedområder finner du i faget:

**Marked og målgrupper:** du skal lære om ulike markeder som for eksempel forbrukermarkedet, bedriftsmarkedet og internasjonale markeder. Vi skal også se på hvordan bedriftene markedsfører seg mot enkelte kundegrupper for å vinne kampen om markedsandeler og salg.

**Psykologi og kjøpsatferd:** du vil lære ulike teorier fra blant annet Maslow og Freud for å forstå hva som skjer i forbrukerens hode. Vi ser på hvordan personlighet, holdninger, motivasjon og sosial tilhørighet påvirker hvordan og hva vi som forbrukere kjøper.

**Situasjonsanalyse og markedsinformasjon:** du vil lære om og gjennomføre ulike typer av markedsundersøkelser. Du skal også lære å analysere bedrifter sin konkurransesituasjon i ulike bransjer. Vi skal jobbe med både situasjonsanalyse for en bedrift og konkurrentanalyse i en bransje.

**Konkurransemidlene**: dreier seg om hvilke virkemidler bedrifter bruker for å konkurrere mot hverandre og kapre kunder. Du skal blant annet lære om hvordan bedrifter bygger opp en merkevare gjennom blant annet design, reklame og prising av produktet.

**Organisasjon og ledelse:** du skal lære hvordan en bedrift er organisert, hva bedriftskultur er og ulike former for ledelse. Vi skal også se på tiltak som ledere kan gjennomføre for å utvikle bedriftskulturen i et firma.

**Faget på Edvard Munch videregående skole**

I faget markedsføring kombinerer vi teori og praksis gjennom aktuelle og spennende casestudier, hvor du som elev kan være med å påvirke. Dette vil utvikle dine evner til kritisk tenkning, kreativitet, refleksjon og være løsningsorientert. Vi jobber variert, både i grupper og individuelt, og legger vekt på diskusjoner, refleksjon og løsninger på aktuelle problemer. Vi skal også besøke ulike bedrifter og organisasjoner for å lære av bedriftenes suksess og erfaringer.

**Motivasjon for å velge faget**

Hvis du er interessert i å forstå hva som skjer i næringslivet og spesielt hvordan store merkevarer bygges, kan dette være et fag for deg. Vi diskuterer aktuelle case som: hvordan har Vipps klart å konkurrere ut nesten alle andre mobile betalingsløsninger i Norge? Eller hva gikk galt for merkevaren Moods of Norway?

**Hva kan faget brukes til i fremtidige yrkesvalg?**

Gjennom å ta markedsføring og ledelse er du bedre rustet til å ta økonomiske studier, samfunnsfag eller jus. Faget gir deg en forsmak på strategier som brukes i næringslivet og som du vil møte i økonomiske studier på høyere utdanning.